पाकिस्‍तान को ‘मोस्‍ट फेवर्ड नेशन’ (MFN) के दर्जे की समीक्षा के लिए प्रधानमंत्री नरेंद्र मोदी ने गुरुवार को बैठक बुलाई है। पीएम मोदी विदेश मंत्री सुषमा स्‍वराज और वाणिज्‍य मंत्री निर्मला सीतारमण से मुलाकात कर तय करेंगे कि पाकिस्‍तान का यह दर्जा बरकरार रखा जाए या नहीं। गौरतलब है कि सोमवार को ही प्रधानमंत्री ने पाकिस्‍तान के साथ सिंधु जल संधि की समीक्षा के लिए उच्‍चस्‍तरीय बैठक बुलाई थी। वर्ल्‍ड ट्रेड ऑर्गनाइजेशन (WTO) का सदस्‍य होने की प्रतिबद्धता के चलते पाकिस्‍तान केा 1996 में MFN का दर्जा दिया गया था। WTO के जनरल एग्रीमेंट आन टैरिफ्स एंड ट्रेड (GATT) के MFN सिद्धांत पर भारत ने हस्‍ताक्षर किए हैं। इसके मुताबिक WTO सदस्‍य देशों में से हर एक को (इस मामले में भारत और पाकिस्‍तान) सभी अन्‍य सदस्‍यों से ‘सबसे इष्ट व्यापारिक भागीदारों’ की तरह व्‍यापार करना होगा। WTO के अनुसार, MFN भले ही विशेष व्‍यवहार की परिभाषा लगे, असल में इसका मतलब गैर-भेदभाव है। पाकिस्‍तान ने भारत को ‘मोस्‍ट फेवर्ड नेशन’ का दर्जा नहीं दे रखा है।